B. Bugár, podpredseda NR SR: (2004-05-26):
Ľ. Navrátilová, poslankyňa: Ďakujem za slovo, pán predsedajúci. Poprosila by som vyňať zo spoločnej správy na osobitné hlasovanie body 1, 3, 4, myslím si, už boli vyňaté, ale zopakujem teda 1, 3, 5. Bod 4 z toho dôvodu, že sa nám nepozornosťou stalo v spoločnej správe, že v bode 3 sme slovo „povinnou“ vypustili a v bode 4 sme ho opäť použili. Ale nie je to ten hlavný dôvod, lebo toto by sa dalo legislatívnotechnicky opraviť. Bola som upozornená legislatívcami, že  bod 4 spoločnej správy je na hranici zákonnosti. Ďalej predkladám tieto pozmeňujúce návrhy. Vzhľadom na chybu, ktorá sa stala v bode 1 spoločnej správy, že sa odvolávame na nesprávny paragraf zákona č. 189, je potrebné § 1 ods. 2  zmeniť takto: „Tento zákon sa nevzťahuje na byty osobitného určenia, odkaz 1 - s výnimkou bytov stavebne určených na trvalé bývanie ťažko telesne postihnutej osoby, najmä bezbariérový byť, odkaz 1a, byty v domoch osobitného určenia, odkaz 2 - byty v domoch určených podľa schváleného územného plánu na asanáciu a na predaj bytov rodinných domov, ktoré majú len jeden byt. Poznámka pod čiarou k odkazu 1a znie : “1a § 2 ods. 2 písm. a), tam bolo pôvodne e), zákona Slovenskej národnej rady č. 189/1992 Zb. o úprave niektorých pomerov súvisiacich s nájmom bytov a bytovými náhradami. Poznámka pod čiarou k odkazu 3 znie: „§ 43, tu je preklep,  v texte zákona č. 50/1976 Zb. o územnom plánovaní a stavebnom poriadku, stavebný zákon v znení zákona č. 273/2000 Z. z.“ Touto úpravou, ako už bolo aj uvedené v spoločnej správe, sa rozširuje okruh osôb, ktorým možno previesť vlastníctvo bytov, o osoby, ktoré užívajú byty určené  na bývanie - ťažko telesne postihnuté osoby, najmä v bezbariérových  bytoch. Po druhé. V § 5 sa z odseku 2 vypúšťajú slová „na úhradách za plnenia spojené s užívaním bytov alebo nebytového priestoru“ a je to problém, ktorý tu už kolega Gál rozoberal, myslím si, že v diskusii potom ďalej môžeme hovoriť o tom, či to má zmysel, alebo nie. Ale ja predkladám tento návrh, a to z toho dôvodu, že z môjho pohľadu by pri prevode vlastníctva bytu správca alebo predseda spoločenstva vlastníkov bol povinný predkladať vyhlásenie, že vlastník bytu má zaplatené úhrady za elektrinu, plyn, káblovú televíziu a podobne, čo je nerealizovateľné. Teraz príde dlhšie znenie § 7, a to znenie je v podstate totožné s tým znením, ktoré je v spoločnej správe s jednou výnimkou. Totiž aj predkladateľ začal používať pojem spoločné nebytové priestory. Teraz si povedzme, čo môže byť spoločným nebytovým priestorom. Pri odpredaji bytov a nebytových priestorov sa nebytové priestory tak ako každá iná nehnuteľnosť zapisuje do katastra nehnuteľností s vyznačením konkrétneho vlastníctva. Ak vlastníci bytov a nebytových priestorov prestavajú nejaký spoločný priestor na nebytový priestor, tento by mohol mať charakter spoločného nebytového priestoru. Asi toto mal na mysli autor novely a rozumela som tomu tak, že tento spoločný nebytový priestor bude v inom režime ako  ostatné nebytové priestory. Lenže z textu je možná aj takáto konštrukcia. Dvaja ľudia, ktorí bývajú v jednom dome, zdedia napríklad obchodík, ktorý je na prízemí. Aj takto definovaný priestor by spadal pod režim  takzvaných spoločných nebytových priestorov, to znamená, spoločenstvu by vznikla povinnosť starať sa o tieto priestory, čo si myslím, že je nesprávne. Vychádza mi to tak, že najčistejšie bude, aby sa na takto vzniknutý nebytový priestor, ktorý sa takisto musí zapísať do katastra nehnuteľností, vzťahoval taký istý režim ako na ostatné nebytové priestory. Takže prosím o strpenie, lebo teraz musím prečítať celý § 7. „Po prvé. Spoločenstvo je právnická osoba založená podľa tohto zákona, ktorá spravuje spoločné časti domu a spoločné zariadenia domu, príslušenstvo a priľahlý pozemok vrátane ich údržby a obnovy. Spoločenstvo zabezpečuje plnenia spojené s užívaním bytov a nebytových priestorov v dome. Spoločenstvo vzniká dňom zápisu do registra spoločenstiev vedenom krajským úradom príslušným podľa sídla spoločenstva (ďalej len register). Po druhé. Návrh na zápis do registra je povinný podať vlastník domu do jedného mesiaca po podaní návrhu na vklad vlastníckeho práva do katastra nehnuteľností alebo splnomocnený zástupca vlastníkov bytov a nebytových priestorov v dome pri zmene správy domu. Pravosť podpisu musí byť úradne osvedčená. Súčasťou návrhu na zápis do registra je zmluva o spoločenstve vo dvoch vyhotoveniach, doklad o bezúhonnosti predsedu spoločenstva a stanovy spoločenstva,  ak to zmluva o spoločenstve určuje, zápisnica a prezenčná listina zo schôdze vlastníkov bytov a nebytových priestorov v dome, výpis z listu vlastníctva a správny poplatok. V prípade zmeny formy správy je súčasťou návrhu aj výpoveď zmluvy o výkone správy správcovi vlastníkov bytov a nebytových priestorov v dome. Spoločenstvo môžu vytvoriť aj vlastníci bytov a nebytových priestorov viacerých domov. Po tretie. Konanie o registrácii sa začne dňom, keď je správnemu  orgánu doručený návrh do registra, ktorý obsahuje podklady podľa odseku 2. Po štvrté. Ak návrh na zápis do registra neobsahuje podklady podľa odseku 2, správny orgán upozorní vlastníka domu alebo splnomocneného zástupcu vlastníkov bytov a nebytových priestorov v dome do 15 dní od doručenie návrhu, že konanie o registrácii sa začne až po odstránení nedostatkov. Po piate. Správny orgán vykoná zápis do registra do 15 dní od začatia konania a v tejto lehote zašle vlastníkovi domu alebo jeho splnomocnenému zástupcovi vlastníkov bytov a nebytových priestorov v dome jedno vyhotovenie zmluvy o spoločenstve, na ktorom sa vyznačí deň zápisu do registra. Po šieste.  Vznik spoločenstva, jeho názov a sídlo oznámi správny orgán príslušnej krajskej správe Štatistického úradu  Slovenskej republiky do 10 dní odo dňa zápisu do registra. Do registra sa zapisuje po a názov a sídlo spoločenstva, po b identifikačné číslo, po c orgány spoločenstva, po d meno, priezvisko  a adresa trvalého pobytu štatutárneho orgánu. Po ôsme. Do registra sa zapisuje aj zmena alebo zánik zapisovaných skutočností. Štatutárny orgán je povinný podať príslušnému krajskému úradu návrh na zápis zmeny zapisovaných skutočností do 15 dní odo dňa, keď k nim došlo, na ktorom musí byť pravosť podpisu úradne osvedčená. K návrhu sa musí priložiť uznesenie zhromaždenia vlastníkov bytov a nebytových priestorov, ďalej len zhromaždenie, o vykonaní zmeny zmluvy o spoločenstve, dodatok zmluvy o spoločenstve vo dvoch vyhotoveniach a správny poriadok. Po deviate. V registri sa ďalej vyznačí vstup spoločenstva do likvidácie vrátane mena, priezviska a adresy trvalého pobytu likvidátora, po b vyhlásenie konkurzu vrátane mena a priezviska a adresy trvalého pobytu správcu, konkurznej podstaty a po c právny dôvod výmazu spoločenstva. Po desiate. Náležitosti zapísané v registri sú účinné odo dňa vykonania zápisu do registra. Po jedenáste. Na konanie podľa tohto zákona sa nevzťahuje všeobecný právny predpis o správnom konaní.“ Odôvodnenie tohto textu som už uviedla. Po tretie. V § 7 ods. 1 sa druhá veta dopĺňa takto: „Spoločenstvo zabezpečuje plnenia spojené s užívaním bytov a nebytových priestorov v dome mimo plnení, ktoré sú zmluvne riešené medzi vlastníkom bytom a nebytových priestorov a dodávateľmi energie a služieb mimo spoločenstva.“ Odôvodnenie: Navrhovanou úpravou sa sleduje upresnenie obsahu plnení spojených s užívaním bytov a nebytových priestorov, a to tým, že sa z nich vynímajú tie plnenia, ktoré majú vlastníci osobne kontrahované. To znamená mimo spoločenstva. Ide napríklad o elektrickú energiu, plyn, káblovú televíziu a podobne. Pôvodne som mala aj v texte, ktorý máte, štvrtý bod neprednesiem, pretože ho predniesol pán poslanec Gál a predniesol ho podľa mňa v lepšej formulácii. V § 7 ods. 5 sa prvá veta mení takto: „Spoločenstvo môže za podmienok podľa § 14 ods. 3 uzavrieť zmluvu o úvere na opravu, rekonštrukciu a modernizáciu spoločných častí, spoločných zariadení a príslušenstva domu.“ V tejto časti ide vecne o to, že pôvodný vládny návrh hovorí o tom, že spoločenstvo môže uzavrieť zmluvu o úvere na opravu, rekonštrukciu alebo modernizáciu domu. Lenže dom sú aj byty a nebytové priestory a nič by sa protiprávne nestalo, ak by na úkor ostatných vlastníkov bytov niektorí vlastníci takto použili  peniaze na obnovu svojich bytov. V § 22 ods. 1 písm. a) sa text „určenie vlastníkov bytov a nebytových priestorov“ nahradzuje textom „určenie budúcich vlastníkov bytov a nebytových priestorov“. Totiž v čase uzatvárania zmluvy o výstavbe žiadne byty a nebytové priestory neexistujú. Existuje len projekt a vzduch, na mieste ktorého budú stáť. V § 22 sa vypúšťa ods. 4. Doterajší ods. 5 a ods. 6 sa označia ako ods. 4 a ods. 5. V § 22 je ods. 4 nezrozumiteľný. Hovorí o tom, že ak stavebník domu, ktorého výstavba bola začatá na základe stavebného povolenia, odpredá počas výstavby byty alebo nebytové priestory, uzatvára s budúcim vlastníkom bytu alebo nebytového priestoru zmluvu podľa § 22 ods. 1, t. j. zmluvu o výstavbe v stavbe a nadstavbe. Lenže podľa tohto istého paragrafu takáto zmluva sa uzatvára alebo medzi stavebníkmi, alebo medzi vlastníkmi bytov a nebytových priestorov a stavebníkom. Čo bude stavebník odpredávať, ak v momente odpredávania bude stavba dokončená len do úrovne základov. Tu  môžu postúpiť len práva vyplývajúce zo zmluvy o výstavbe. A takéto zmluvy sú riešené v iných zákonoch. A posledný bod. V § 22 ods. 4, to už sa odvolávam na novo označený odsek, sa za poslednú vetu vkladá veta: „Na takúto zmluvu sa vzťahuje § 21 ods. 3.“ V § 22 ods. 5 sa naznačuje niečo, čo by mohlo byť zmluva o prestavbe, ktorú však návrh novely v § 21 nepredpokladá. Z predloženého návrhu nie je jasné, akým typom zmluvy si stavebník a ostatní vlastníci bytov a nebytových priestorov vymedzia práva po stavebných úpravách na úkor spoločných častí a spoločných zariadení domu. Preto navrhujem aspoň také upresnenie, že takáto zmluva podlieha zápisu v katastri nehnuteľností. Ďakujem za slovo.